钦定古今图书集成/方舆汇编/职方典/第1106卷 > 《漳州府进士题名记》李东阳
## 钦定古今图书集成/方舆汇编/职方典/第1106卷 > 《漳州府进士题名记》李东阳

科目之制，中选者必揭名于榜，榜不过一再揭，又刻
名于梓以为录，则传之四方，显且加久。而进士科尤
重，则又刻石于石，树之国学，以示后世，其显且久盖
倍蓰焉。国学之重科目如此。若四方郡县人材所自
出地，又以为国学所立石，非观国游学者不可得见，
乃或仿兹遗制，立石学宫，使凡天下之生于其地、游
于其学者，皆得知科目之为重。是其名与国同，久而
其显也抑又甚焉。然此特有司之事，不著于令，故科
目之士恒有，而兹石不恒建。惟文献之冨及政制之
周且密者则有之。漳州府有六属县，县之附郭者曰
龙溪，士多龙溪出。六学之举乡贡及进士者，科不乏
人。有司汇次名氏，题于府学之壁，自始题至《续录》，阅
若干岁矣。吾友姜君用贞来知府事，观其学宫，见其
粉墨剥落，寝不可辨。乃砻巨石刻其名，以府县分列，
以科举年岁先后虚其下，以俟续刻者。寓书京师，属
予记。予惟国之于士也，非独冨贵其身，而又显其名。
故在乡选有贡士之名，在甲科有进士之名。天下之
名为尊官显爵者，未尝不借此以为重。及控名责实，
台有评，省有核，周达无滞者名“能官”，洁清不污者名
“廉吏”，守节不挠者名“忠臣。”而其大者则纪于太常，书
于《景钟》，藏于金匮石室。天下之所谓名者，至于此而
后定，则官爵皆不足赖，况科目乎？夫科目之设，将以
求贤才为天下用也。贤才非天下所常有，故岁计之

故为士者，非徒荣名之难，而令名为尤难。此石虽久，
未足赖以为重也。况有贪污邪佞者出乎其间，人将
顾指而议之邪？夫士而不能为官、为吏、为臣，不可以
名科目之士；人而不廉、不能不忠，不可以”名为人。由
是言之，则无俟乎作养儆厉之政亦可以兴矣，而况
有作而儆之者邪？漳大郡，其自科目为尊官，著伟绩，
有兹石所不能载者，而其名固在也。苟名兹石者，皆
感励奋发，以廉能忠节为天下用，使后之论者求之
金匮石室间，则兹名也，不益为科目光邪？若筌蹄经
史，梯航科目，惟兹石之为慕，则其自待于世亦轻矣。
姜君，嘉兴人，与予同举进士，廉能有文章。其在漳，救
荒除盗，尤以正乡俗、作人材为务，非徒为善政者，漳
之人其亦思无负于君哉！